۱۴۴۶-۴-۱۲ تاریخ نشر شوی خبرونه مرکزی ریاست ‏د افغانی سرې میاشتې د ځانګړې اونۍ پرانیسته د یوې پرتمینې غونډې په ترڅ کې ولمانځل شوه نن سه شنبه د ربیع الآخر د میاشتې پر ۱۲مه، د افغانی سرې میاشتې د ځانګړې اونۍ پرانیست غونډه ددې خیریه ملی ټولنې د سرپرست عمومی رئیس ښاغلی شیخ الحدیث شهاب الدین دلاور، د نوموړی مرستیال، د افغانستان اسلامـ.ـ.ـ.ـی اِمـ.ـ.ـ.ـ.ـارت د ریاست الوزرا اداری مرستیال عبدالسلام حنفی، د کډوالو او بېرته راستنېدونکو چارو وزارت سرپرست، د چاپېریال ساتنې ملی ادارې سرپرست، د پېښو پر وړاندې د مبارزې ملی ادارې سرپرست، د کابل ولایت والی، د علومو اکاډمۍ مرستیال، د ټولګټو چارو وزارت مرستیال، د اوبو او انرژۍ وزارت ستر سلاکار، د پاسپورټ لوی ریاست رئیس، او ګڼو نورو امارتی او غیر امارتی ادارو مسئولینو، د مرستندویه بنسټونو استازو، کاری شریکانو، د مرکزی ریاست د بېلابېلو څانګو رئیسانو، آمرینو، کارکوونکو او رضاکارانو په شتون کې ترسره شوه. غونډه چې د قرآنکریم د څو مبارکو آیتونو په تلاوت سره پیل شوه، په پیل کې د افغانی سرې میاشتې د اطلاعاتو او خپرونو رئیس د افغانستان اسلامی امارت د ریاست الوزرا ملاتړیز پیغام ګډونوالو ته واوروه، چې پکې له دې خیریه ملی ټولنې د ملاتړ ترڅنګ له مرستندویه بنسټونو، خیرپاله هېوادوالو او افغان سوداګرو غوښتل شوی وو، څو د افغانی سرې میاشتې له فعالیتونو مالی ملاتړ وکړی. ورپسې د افغانی سرې میاشتې سرپرست عمومی رئیس شیخ الحدیث شهاب الدین دلاور ګډونوالو او مېلمنو ته د ښه راغلاست ویلو ترڅنګ په خپلو خبرو کې وویل: " که قرانی احکامو او نبوی لارښوونو ته ځیر شو، وبه وینو چې د بې وزلو او اړمنو وګړو پر لاسنیوی بار بار ټینګار شوی، افغانی سرې میاشتې دې برخې ته ځانګړې پاملرنه کړې او د نورو بشرپالو خدماتو ترڅنګ یې له تېرو څلو کلونو راهیسې د سوری زړه پر رنځ د اخته ناروغو ماشومانو درملنه پیل کړې، مونږ له نړیوالو کاری شریکانو او خیرپاله هېوادوالو هیله کوو څو دې برخه کې د افغانی سرې میاشتې مالی ملاتړ وکړی." همدا ډول د افغانستان اسلامی امارت د ریاست الوزرا اداری مرستیال ښاغلی عبدالسلام حنفی هم غونډې ته په خپله وینا کې وویل: " افغانستان د تېرو څو لسیزو جګړو، طبیعی پېښو او اقلیمی بدلون له امله سخت ځپل شوی او زیانمن شوی هېوادوال پراخ لاسنیوی ته اړتیا لری، د افغانی سرې میاشتې ځانګړې اونۍ یو فرصت دی، چې له لارې شتمن هېوادوال کولی شی د اړمنو، پېښځپلو او راسنتېدونکو کډوالو لاسنیوی وکړی، نوموړی له ټولو مرستندویه بنسټونو او خیرپاله هېوادوالو مننه وکړه، مننه وکړه، چې تل یې د افغانی سرې میاشتې له لارې د اړمنو او ناچاره هېوادوالو خدمت کړی. غونډه د اختتامیې دعا په لوستلو سره پای ته ورسېده. ننګرهار نن سه شنبه د ربیع الآخر د میاشتې پر ۱۲مه، د افغانی سرې میاشتې له لوری د ننګرهار ولایت د پچیراګام ولسوالۍ د ګیریخېلو په سیمه کې ۱۷۵ تنو مسلکی او غیر مسلکی کارګرو ته د کار په بدل کې د پیسو په پروګرام کې د یوې میاشتې په ټولیزه توګه دوه میلیونه، اووه سوه درې نوی زره (۲،۷۹۳،۰۰۰) افغانۍ مزد ورکړل شو. د یادونې وړ ده، چې هر مسلکی کارګر ته په ورځنی ډول ۸۰۰ او هر غیر مسلکیکارګر ته ۵۰۰ افغانۍ وسپارل شوې. د هېواد په سطحه نن سه شنبه د ربیع الآخر د میاشتې پر ۱۲مه، د افغانی سرې میاشتې ټولنې له لوری د کابل ولایت په شمول د هېواد په بېلابېلو ولایتونو کې د ځانګړې اونۍ د لمانځلو په مناسبت غونډې ترسره شوې. په ترسره شویو غونډو کې د افغانی سرې میاشتې د مسئولینو له لوری په هېواد دننه او بهر کې پر خیرپاله هېوادوالو، سوداګرو او مرستندویه بنسټونو غږ وشو ترڅو د اړمنو، بېوزلو او بې سرپرسته وګړو د لاسنیوی په برخه کې د سرې میاشتې مالی ملاتړ وکړی.